Diari Oficial de la Generalitat Valenciana


Sumari del DOGV 2706, del 11-03-1996 (1996/837638)

ORDRE de 5 de febrer de 1996 de la Conselleria d'Agricultura i Medi Ambient, per la qual es publica la normativa sobre la regularització voluntària de vinyes a la Comunitat Valenciana.
----------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/02/05/(4)/dof/vci/html**

### Dades del document

Número de DOGV
:   2706

Data del DOGV
:   11-03-1996

Secció del DOGV
:   DISPOSICIONS GENERALS

Número del document
:   1996/837638


Data del document
:   05-02-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 5 de febrer de 1996 de la Conselleria d'Agricultura i Medi Ambient, per la qual es publica la normativa sobre la regularització voluntària de vinyes a la Comunitat Valenciana.   
EXPOSICIó DE MOTIUS  
L'obligatorietat de l'aplicació de la normativa comunitària europea relativa al sector vitivinícola es basa en el Reglament (CEE) 822/87, en el qual s'estableix l'organització comuna del mercat d'aquest sector, i dedica el títol I a fixar les normes sobre la producció i el control del desenvolupament del potencial vitícola ja que, a causa de la situació excedentària actual del mercat, es fa imprescindible no augmentar la superfície de la vinya de vinificació, per a la qual cosa es van aprovar els reglaments (CEE) 1325/90 i 3302/90, que regulen el règim de plantacions. Així mateix, els reglaments (CEE) 2398/86 i 649/87 determinen les bases per a l'establiment del registre vitícola comunitari que caldrà crear per a la totalitat de les superfícies de vinya, inclosa la base gràfica de referència, al més tard el 31 de desembre de 1996, segons estableix el Reglament (CEE) 1549/95.  
La Llei 25/1970, que aprova l'Estatut de la Vinya, del Vi i dels Alcohols, el Decret 835/1972, que desenvolupa el reglament d'aquesta llei, els reials decrets 612/1985, 1193/1991 i 346/1993, com també l'Ordre de 19 d'octubre de 1991, del Ministeri d'Agricultura, Pesca i Alimentació, defineixen la legislació nacional en matèria vitivinícola, especialment en la política de replantacions, substitucions i noves plantacions de vinya.  
D'altra banda, el Decret 171/1986, de 29 de desembre, del Consell de la Generalitat Valenciana, estableix la creació del Registre de Plantacions de Vinya i de les Parcel·les amb Dret a Replantació, i indica en la disposició final primera que la Conselleria d'Agricultura i Pesca dictarà les normes per al desenvolupament i execució d'aquest.  
L'existència de plantacions de vinya en situació irregular, com també altres que compleixen escrupolosament la normativa vigent, tant comunitària com estatal i autonòmica, fan que la Conselleria d'Agricultura i Medi Ambient, després d'analitzar els orígens d'aquestes circumstàncies, haja decidit establir una ordenació de l'activitat vitivinícola. Amb aquesta finalitat, les normes que es contenen en aquesta disposició, dictades a l'empara de l'ordenament jurídic vigent en matèria de la disciplina vitícola, marquen els procediments i la data de regularització, amb l'objectiu de definir un marc per a aquesta, com també per a la seua inclusió en el Registre Vitícola de la Comunitat Valenciana.  
Per això, a proposta de la Direcció General de Producció Agrària i Pesca, i fent ús de les atribucions conferides per l'article 35 de la Llei de Govern Valencià,  
ORDENE  
Article 1. Regularització voluntària  
1. La regularització voluntària de la vinya implica la seua inclusió en el Registre Vitícola de la Comunitat Valenciana.  
2. La regularització voluntària de la vinya no inscrita en el Registre Vitícola de la Comunitat Valenciana es realitzarà d'acord amb les normes que s'establisquen en aquesta ordre.  
3. Els interessats podran acollir-se al procediment de regularització que els corresponga dels previstos en aquesta ordre fins el 31 de juliol de 1996.  
4. La regularització serà prioritària per a la vinya de vinificació.  
5. El fet de disposar del full d'explotació vitícola provincial del Registre Vitícola de l'INDO, remesa pel Ministeri d'Agricultura, Pesca i Alimentació a partir de 1994, no suposa la regularització automàtica i, per tant, les parcel·les que es troben incloses en els punts 2 i 3 de l'article 2 hauran de tramitar la regularització amb l'objectiu de quedar inscrites en el Registre Vitícola de la Comunitat Valenciana.  
Article 2. Vinyes no inscrites en el Registre Vitícola de la Comunitat Valenciana  
1. Les vinyes plantades abans de l'1 de gener de 1976 seran inscrites d'ofici per la Conselleria d'Agricultura i Medi Ambient, i no estaran, per tant, incloses en el procés de regularització.  
2. Les vinyes plantades entre l'1 de gener de 1976 i el 31 de desembre de 1985 podran ser inscrites amb la sol·licitud de regularització prèvia, després de les comprovacions oportunes realitzades pels serveis territorials d'aquesta Conselleria, sempre que es demostre que es tracta de vinyes establides en parcel·les que es van dedicar amb anterioritat al cultiu de la vinya i que foren arrancades i plantades novament en un termini no superior a vuit campanyes.  
En cas que les parcel·les no s'hagueren dedicat anteriorment al cultiu de la vinya, per a poder regularitzar-se hauran d'aportar els corresponents drets de replantació.  
3. Les vinyes plantades amb posterioritat a l'1 de gener de 1986 podran regularitzar-se aportant els corresponents drets de replantació.   
4. Els drets de replantació correspondran a una superfície d'igual o major producció, i es concediran després de la comprovació de les característiques de les parcel·les afectades.  
5. Les parcel·les que es van replantar o substituir d'acord amb la legislació vigent es consideraran inscrites de fet en el Registre Vitícola de la Comunitat Valenciana i, per tant, no caldrà la seua regularització.  
Article 3. Transferència de drets de replantació  
1. Si no es disposa de drets de replantació propis, es podran aportar drets adquirits per transferència.  
2. Les parcel·les arrancades per a transferir els drets de replantació no podran replantar-se novament.  
Article 4. Vinyes no inscriptibles  
D'acord amb el punt 2 de l'article 1 del Reglament (CEE) 1442/88, la concessió de la prima per abandó definitiu suposarà per al viticultor la pèrdua del dret de replantació per a la superfície objecte de la prima.  
Article 5. Efectes derivats de no acollir-se a la regularització voluntària  
1. Les vinyes plantades entre l'1 de gener de 1976 i la data d'entrada en vigor d'aquesta ordre que no s'acullen al procés de regularització que s'hi estableix seran objecte de les sancions previstes en la legislació vigent, especialment les derivades del Reglament (CEE) 822/87 en el punt 4 de l'article 7 i, per tant, no es podrà produir vi de taula amb raïm procedent de vinyes plantades infringint les disposicions comunitàries o nacionals. Així mateix, quedaran excloses de les ajudes que es concedisquen per:  
- Primes per abandó definitiu o temporal.  
- Drets de replantació o substitució adquirits en virtut d'arrancades degudament realitzades.  
- Ajudes per plans de reestructuració i reconversió de la vinya.  
- Ajudes a l'emmagatzematge privat.  
- Destil·lació preventiva.  
- Ajudes al most i al suc de raïm.  
2. Les vinyes plantades amb posterioritat a l'entrada en vigor d'aquesta ordre sense la corresponent autorització i inscripció en el Registre Vitícola de la Comunitat Valenciana no tindran dret a la regularització, i seran objecte d'incoació d'expedient d'il·legalitat en els termes que determine la legislació vigent en la matèria.  
3. També seran objecte d'incoació d'expedient d'il·legalitat els titulars de vinyes els drets de plantació dels quals hagen estat transferits i no hagen estat arrancats pel titular.  
Article 6. Modificacions en el Registre Vitícola de la Comunitat Valenciana  
1. Els viticultors afectats podran sol·licitar l'oportuna actualització de les seues fitxes per a totes les parcel·les inscrites d'ofici en el Registre, en cas que els titulars estiguen disconformes amb alguna o diverses dades, per a la qual cosa hauran d'aportar els documents i les dades necessàries que demostren fefaentment la seua petició. En aquest sentit, les direccions territorials d'aquesta Conselleria realitzaran els controls i comprovacions necessàries per a autoritzar-ne la modificació.  
2. Els agricultors que, en el procés de regularització discrepen de les dades consignades en les fitxes provisionals que es troben a les mans d'aquesta Conselleria, en sol·licitaran la modificació, d'acord amb les indicacions del punt anterior.  
3. Cada any, i tenint com data límit l'últim dia de l'any, s'incorporaran al Registre totes les actualitzacions que s'hi hagen tramitat i autoritzat.  
DISPOSICIONS ADDICIONALS  
Primera   
Els models normalitzats que s'utilitzaran per a sol·licitar la regularització voluntària de la vinya, com també per a l'actualització del Registre Vitícola de la Comunitat Valenciana, seran facilitats pels serveis territorials i les oficines comarcals d'aquesta Conselleria, i també en les oficines dels consells reguladors de les denominacions d'origen València i Utiel-Requena, en aquest últim cas per a sol·licitants de la província de València.  
DISPOSICIó FINAL  
Primera   
Es faculta la Direcció General de Producció Agrària i Pesca per a dictar les normes oportunes per a l'aplicació i desenvolupament d'aquesta ordre.  
Segona  
Aquesta disposició entrarà en vigor el mateix dia de la publicació en el Diari Oficial de la Generalitat Valenciana.  
València, 5 de febrer de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ


Còpia Permalink ELI